BESLUTNING [1] om Sudan

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet den 17.-20. marts 1997 i Bruxelles,

- der henviser til sine tidligere beslutninger om krænkelser af menneskerettighederne i Sudan,

A. der konstaterer, at Sudan stadig hjemsøges af en borgerkrig, som i øjeblikket forværres alvorligt, og der er alvorligt foruroliget over, at den vending, som begivenhederne tager, skaber tragedier blandt de lokale samfund i det sydlige Sudan, i Nouba-bjergene, i det sydlige område omkring Den Blå Nil og i det nordlige område omkring Bahr El Ghazal og i det østlige Sudan, og at den mere generelt ligger til grund for stadig alvorligere spændinger i området og ustabilitet i hele Afrikas Horn,

B. der er bekymret over, at de sudanske myndigheder ofte hindrer adgangen til de lokale samfund, som er berørt i krigsområderne i Nouba-bjergene, omkring Den Øvre Nil, Bahr El Ghazal og Den Blå Nil, og som har tragisk behov for en regelmæssig forsyning af humanitær nødhjælp,

C. der er dybt foruroliget over, at denne humanitære tragedie skulle forværres yderligere i løbet af de kommende måneder, og der er opmærksom på FN's appel til fordel for en humanitær nødhjælp på 120 mio US$ til dækning af behovet hos de ca. 4,2 mio fordrevne, der er krigens ofre, og som for et stort antals vedkommende kæmper mod kronisk underernæring og en foruroligende forværring i de smitsomme sygdomme,

D. der er dybt foruroliget over de kaotiske luftangreb, som styrker fra FNI-styret i Khartoum har gennemført mod civile mål,

E. der er alvorligt bekymret for, at eskaleringen i kampene vil bevirke en yderligere forværring i den allerede katastrofale menneskerettighedssituation i Sudan, og over de alarmerende beretninger om massearrestationer af regeringsmodstandere, der gennemføres af Sudans politikorps under dække af vilkårlige og ulovlige sikkerhedsforanstaltninger, og om tortur i arresterne, som holdes hemmelige, ikke er anerkendt, som er blevet genåbnet og generelt er kendt under navnet »spøgelseshuse«,

F. der på ny tilkendegiver sin overbevisning om, at IGAD's fredsinitiativ i øjeblikket er den eneste mulige vej til en retfærdig og fredelig løsning på denne konflikt på grundlag af de væsentlige principper om retten til selvbestemmelse og adskillelse mellem religion og stat, og at denne proces systematisk hindres af FNI-styret i Khartoum,

G. der er opmærksom på, at IMF i øjeblikket er ved at udelukke Sudan fra sine finansieringsmekanismer, fordi landet ikke har været i stand til at reformere sin økonomi og til i tilstrækkelig grad at tilbagebetale den gæld, det har stiftet i forbindelse med sine restancer på 1,7 mia dollars,

H. der er opmærksom på, at FNI-styret i Khartoum har indledt et vanvittigt forehavende gående ud på at tillægge borgerkrigen mellem Sudans Nationale Demokratiske Samlings styrker og styrker fra det hensygnende FNI-styre ydre årsager, hvilket er et forehavende, der tager sigte på at narre verdensopinionen,

I. der minder om, at det islamiske styre, som har været ved magten siden statskuppet i 1989, har forbudt politiske partier, fagforeninger og politiske møder,

J. der ligeledes minder om, at FN's Menneskerettighedskommission i Genève i de sidste fire år til stadighed har fordømt det sudanske styre,

K. der er foruroliget over rapporten fra FN's Menneskerettighedskommissions særlige ordfører om menneskerettighedssituationen i Sudan og navnlig flygtningelejrene, borgeres forsvinden i de områder, hvor de væbnede konflikter finder sted, og de lidelser, som dette medfører for befolkningen,

1. beklager, at Sudans regering gør sig skyldig i krænkelser af visse landes suverænitet og integritet i Afrikas Horn med de risici, som dette frembyder for sikkerheden i hele området;

2. opfordrer endnu en gang alle de krigsførende parter til at indgå en våbenhvile og at gøre en ende på alle grusomheder, inden de sætter sig til forhandlingsbordet, således som det internationale samfund kræver af dem;

3. fordømmer den sudanske regerings holdning, som går ud på at hindre tildeling af humanitær bistand til befolkningen i Nouba-bjergene og andre områder, og anmoder FN om at opfordre denne regering til straks at sikre de humanitære organisationer og projektet »Operation Lifeline Sudan« fri adgang;

4. fordømmer FNI-styrets ubegrundede og ondskabsfulde anklager mod dets naboer for noget, som når alt kommer til alt kun er en simpel intern konflikt mellem det selv og Sudans Nationale Demokratiske Samling;

5. beder indstændigt EU og dets medlemsstater om at imødekomme appellerne fra FN's Nødhjælpskontor DHA om at sikre en humanitær nødhjælp til Sudan på 120 mio dollars;

6. kræver omgående løsladelse af alle politiske flygtninge, som ikke er tiltalt for en forbrydelse, og hvis sager aldrig er blevet bragt for retten;

7. fordømmer de stridende parters tvangsrekruttering af unge børn og den sudanske regerings bombardement af civile mål;

8. opfordrer den sudanske regering og konfliktens øvrige parter til at overholde den internationale humanitære ret og menneskerettighederne, gøre en ende på praksis med tvangsrekruttering, angreb på personer, som ikke tager aktiv del i krigshandlinger, og civile mål og andre vilkårlige overgreb;

9. fordømmer kategorisk den sudanske regering for ikke at have rettet sig efter hverken forskrifterne fra centralorganet for OAU's mekanisme til løsning af konflikter eller efter FN's Sikkerhedsråds resolutioner nr. 1044, 1054 og 1070, som lægger pres på den sudanske regering for at udvirke, at den udleverer de tre mænd til Etiopien, som den 26. juni 1995 skal have været indblandet i mordforsøget på den egyptiske præsident Mubarak;

10. anmoder indstændigt den sudanske regering om fuldt ud at samarbejde med FN's Kommission for Børns Rettigheder, med den FN-arbejdsgruppe, der beskæftiger sig med nutidige former for slaveri, og med FN's særlige ordfører, der har til opgave at aflægge rapport om menneskerettighedssituationen i Sudan, i forbindelse med de undersøgelser, som han foretager om de refererede tilfælde af krænkelse af menneskerettighederne i Sudan;

11. opfordrer EU til finansielt at støtte FN for at sikre en hurtig og effektiv gennemførelse af resolution 1995/97, som blev vedtaget den 8. marts 1995 af FN's Menneskerettighedskommission, og som kræver udsendelse af inspektører, der har til opgave at overvåge overholdelsen af menneskerettighederne, på steder, som er egnede til at fremme informationsstrømmene og evalueringen, og til at fremme en uafhængig kontrol af rapporterne om menneskerettighedssituationen i Sudan;

12. anmoder indstændigt IMF om som en forudsætning for en vellykket gennemførelse af den af IMF foreskrevne økonomiske reform at kræve, at den sudanske regering foretager betydelige nedskæringer i budgetterne til forsvar og sikkerhed, og opfordrer IMF og Den Afrikanske Udviklingsbank til at afholde sig fra at give nogen fordele overhovedet, så længe den sudanske regering ikke har opfyldt kravene fra OAU og FN's Sikkerhedsråd og ikke hindrer de mest åbenbare krænkelser af menneskerettighederne;

13. opfordrer IGAD til at holde sig til sin principerklæring ved udarbejdelsen af tidsplanen og de store retningslinjer for fremtidige politiske forhandlinger, selv om chancerne for at nå frem til en retfærdig og varig fred på grundlag af forhandlinger er små;

14. anmoder indstændigt IGAD-landene om at finde frem til de forskellige muligheder for at inddrage repræsentanter for det civile sudanske samfund i de fremtidige fredsinitiativer, navnlig de repræsentanter, som deltager i freds- og forsoningsinitiativerne i de lokale samfund;

15. støtter gennemførelsen af FN's resolution nr. 1070, som pålægger forbud mod, at alle fly, som er indregistreret i Sudan, eller som Sudan Airways ejer, lejer eller benytter, eller som benyttes i Sudan Airways' navn, letter fra andre nationale territorier, lander dér eller overflyver dem, og lukning af Sudan Airways' kontorer i udlandet;

16. opfordrer det internationale samfund til at opretholde de sanktioner, det har iværksat over for Sudans regering, og EU til ikke at genoptage udviklingssamarbejdet, så længe Sudans regering ikke er holdt op med at krænke menneskerettighederne og fortsætter med at hindre hele grupper i sin befolkning i at nyde godt af den humanitære bistand;

17. pålægger sine formænd at sende denne beslutning til AVS-EF-Ministerrådet, Kommissionen, OAU, FN, UNDP, IMF, Den Afrikanske Udviklingsbank og den sudanske regering.